KIF Kolding besejrede på hjemmebane AaB i herrernes bedste håndboldliga. FCK fortsat sikker i front efter sejr over TMS Ringsted. Anført af Bo Spellerberg og Henrik Møllgaard, der begge scorede otte mål, besejrede KIF Kolding lørdag AaB Håndbold på hjemmebane i Tele2 Ligaen. Kolding grundlagde sejren på en første halvleg, der blev vundet hele 20-12, og så kunne AaB, der igen stillede op uden en skadet Joachim Boldsen, ikke stille noget op. Kolding kom dermed op på siden af Århus GF i tabellen. De to hold har begge 10 point efter syv kampe, men de har begge tre point op til topholdet, FCK Håndbold, der vandt 34-30 på udebane over TMS Ringsted trods af 11 mål fra hjemmeholdets Michael Riis. Til gengæld har sidste sæsons sølvvindere fra Viborg kurs mod en mager sæson. Det jyske hold tabte på udebane til Nordsjælland Håndbold med 25-26. Viborg har dermed kun seks point efter syv kampe - i øvrigt det samme udbytte, som AaB Håndbold har fået efter samme antal kampe. /ritzau/

Opsummering:
AaB Håndbold blev sat på plads af Kolding i håndboldligaen.